Povzetek mnenja Evropskega nadzornika za varstvo podatkov o priporočilu za sklep Sveta o pooblastitvi Komisije za začetek pogajanj o spremembi sporazuma med Evropsko unijo in Kraljevino Norveško o upravnem sodelovanju, boju proti goljufijam in izterjavi terjatev na področju davka na dodano vrednost

(Celotno besedilo tega mnenja je na voljo v angleščini, francoščini in nemščini na spletišču ENVP www.edps.europa.eu)

(2022/C 260/03)

Evropska komisija je 26. aprila 2022 objavila predlog priporočila za sklep Sveta o pooblastitvi Komisije za začetek pogajanj o spremembi sporazuma med Evropsko unijo in Kraljevino Norveško o upravnem sodelovanju, boju proti goljufijam in izterjavi terjatev na področju davka na dodano vrednost (v nadaljnjem besedilu: predlog).

Cilj predloga je spremeniti obstoječi sporazum o upravnem sodelovanju med Evropsko unijo in Kraljevino Norveško (v nadaljnjem besedilu: sporazum). Sporazum državam članicam EU in Norveški omogoča sodelovanje v boju proti goljufijam na področju DDV in medsebojno pomoč pri izterjavi terjatev na področju DDV na podoben način, kot to počnejo države članice EU na podlagi Uredbe Sveta (EU) št. 904/2010 (1) in Direktive Sveta 2010/24/EU (2). Sprememba sporazuma bi omogočila upravno sodelovanje z Norveško s pomočjo novih orodij za sodelovanje, podobnih tistim, ki so bila uvedena v Uredbi (EU) št. 904/2010 z Uredbo Sveta (EU) 2018/1541 (3).

Priloga k predlogu vsebuje pogajalske smernice za spremembe sporazuma, ki se nanašajo na upravno sodelovanje z izmenjavo informacij na podlagi uporabe drugih sredstev namesto standardnih obrazcev; skupno izvajanje upravnih preiskav in nadaljnje ukrepe Eurofisca, uvedene z Uredbo (EU) 2018/1541. V pogajalskih smernicah je tudi navedeno, da je treba sklicevanje na razveljavljeno Direktivo 95/46/ES Evropskega parlamenta in Sveta (4) nadomestiti s sklici na Uredbo (EU) 2016/679 Evropskega parlamenta in Sveta (5) (v nadaljnjem besedilu: splošna uredba o varstvu podatkov).

ENVP je seznanjen z zaščitnimi ukrepi za varstvo podatkov v zvezi z načelom omejitve namena in omejitve hrambe iz člena 55(5) Uredbe (EU) št. 904/2010, kakor je bila spremenjena z Uredbo (EU) 2018/1541, v skladu s katerimi poteka sodelovanje med Norveško in državami članicami EU, vendar priporoča, da se v pogajalske smernice vključi izrecno sklicevanje na te zaščitne ukrepe.

ENVP je seznanjen z zaščitnimi ukrepi v zvezi z varstvom osebnih podatkov, ki jih sporazum že vsebuje, vendar priporoča nadaljnjo vsebinsko uskladitev člena 6(7) sporazuma z določbami iz poglavja V splošne uredbe o varstvu podatkov.

ENVP priporoča tudi, da se v uvodno izjavo predloga vključi sklic na to posvetovanje z ENVP.

1. UVOD

1. Evropska komisija je 26. aprila 2022 objavila predlog priporočila za sklep Sveta o pooblastitvi Komisije za začetek pogajanj o spremembi sporazuma med Evropsko unijo in Kraljevino Norveško o upravnem sodelovanju, boju proti goljufijam in izterjavi terjatev na področju davka na dodano vrednost ( 6 ) (v nadaljnjem besedilu: predlog).

2. Cilj predloga je spremeniti sporazum med Evropsko unijo in Kraljevino Norveško o upravnem sodelovanju, boju proti goljufijam in izterjavi terjatev na področju davka na dodano vrednost (v nadaljnjem besedilu: sporazum) ( 7 ) , in sicer z vključitvijo novih orodij, ki bi omogočila boljše sodelovanje in okrepila boj proti goljufijam ter s tem koristila obema pogodbenicama sporazuma (Norveški in državam članicam EU) ( 8 )

3. To mnenje ENVP je izdano kot odgovor na posvetovanje Evropske komisije dne 28. aprila 2022 v skladu s členom 42(1) uredbe EU o varstvu podatkov.

5. SKLEPNE UGOTOVITVE

18. Glede na navedeno ENVP podaja naslednja priporočila: (1) v pogajalske smernice se vključi izrecno sklicevanje na zaščitne ukrepe za varstvo podatkov v zvezi z načelom omejitve namena in omejitve hrambe iz člena 55(5) Uredbe (EU) št. 904/2010, kakor je bila spremenjena z Uredbo (EU) 2018/1541; (2) v pogajalske smernice se vključi sklicevanje na potrebo po uskladitvi določb iz člena 6(7) sporazuma z ustreznimi določbami iz poglavja V splošne uredbe o varstvu podatkov; (3) v uvodno izjavo predloga se vključi sklicevanje na posvetovanje z ENVP.

Bruselj, 20. junij 2022 Wojciech Rafał WIEWIÓROWSKI

(1) Uredba Sveta (EU) št. 904/2010 z dne 7. oktobra 2010 o upravnem sodelovanju in boju proti goljufijam na področju davka na dodano vrednost (UL L 268, 12.10.2010, str. 1).

(2) Direktiva Sveta 2010/24/EU z dne 16. marca 2010 o vzajemni pomoči pri izterjavi terjatev v zvezi z davki, carinami in drugimi ukrepi (UL L 84, 31.3.2010, str. 1).

(3) Uredba Sveta (EU) 2018/1541 z dne 2. oktobra 2018 o spremembi uredb (EU) št. 904/2010 in (EU) 2017/2454 glede ukrepov za okrepitev upravnega sodelovanja na področju davka na dodano vrednost (UL L 259, 16.10.2018, str. 1).

(4) UL L 281, 23.11.1995, str. 31.

(5) Uredba (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (Splošna uredba o varstvu podatkov) (UL L 119, 4.5.2016, str. 1).

(6) COM (2022) 166 final.

(7) Sporazum med Evropsko unijo in Kraljevino Norveško o upravnem sodelovanju, boju proti goljufijam in izterjavi terjatev na področju davka na dodano vrednost (UL L 195, 1.8.2018, str. 3).

(8) COM (2022) 166 final, str. 2.